## Odluka Ustavnog suda Republike Hrvatske broj:U-IIIA-4880/2004 od 29. ožujka 2006.

### NN 47/2006 (28.4.2006.), Odluka Ustavnog suda Republike Hrvatske broj:U-IIIA-4880/2004 od 29. ožujka 2006.

# USTAVNI SUD REPUBLIKE HRVATSKE

**1156**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, u postupku koji je ustavnom tužbom pokrenuo A. V. iz Š., na sjednici
održanoj 29. ožujka 2006. godine, jednoglasno je donio

## ODLUKU

I. Ustavna tužba se usvaja.
II. Općinski sud u Šibeniku dužan je donijeti odluku u predmetu koji se vodi
pred tim sudom pod poslovnim brojem: P-1559/91 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, A. V. iz Š., N. T. 26, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od 9.800,00
kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 16. prosinca
2004. godine ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Dana 9. kolovoza 1991. podnositelj je Općinskom sudu u Šibeniku podnio tužbu
protiv tuženika L. V. i A. V., a radi utvrđenja prava vlasništva.
Do 5. studenoga 1997. održano je nekoliko ročišta, ali nije donijeta presuda.
Nakon 5. studenoga 1997. ročišta su održana 4. veljače, 17. ožujka i 23. travnja
1998., 23. travnja i 22. listopada 1999., 19. svib­nja 2000., 15. siječnja, 12
veljače, 20 ožujka i 10. listopada 2002. te 10. listopada 2002. godine.
Očevid je obavljen 10. veljače 2003. godine.
Ročište je potom održano 4. veljače 2005. godine.
Nakon toga je predmet 13. rujna 2005. ustupljen Općinskom sudu u Tisnom, koji je
održao ročišta 15. prosinca 2005. i 18. siječnja 2006. godine.
Novo ročište određeno je za 8. ožujka 2006. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA PARNIČNOG POSTUPKA

Parnični postupak započeo je 9. kolovoza 1991. godine podnošenjem tužbe
Općinskom sudu u Šibeniku.
Međutim, duljina postupka uzima se u razmatranje od 5. studenoga 1997. godine,
kad je stupio na snagu Zakon o potvrđivanju Konvencije za zaštitu ljudskih prava
i temeljnih sloboda i Protokola broj: 1, 4, 6, 7 i 11 uz Konvenciju za zaštitu
ljudskih prava i temeljnih sloboda (»Narodne novine – Međunarodni ugovori«, broj
18/97., 6/99. – pročišćeni tekst, 8/99. – ispravak i 14/02., u daljnjem tekstu:
Zakon o potvrđivanju Konvencije), koja Konvencija u članku 6. stavku 1. jamči,
između ostalog, i pravo na suđenje u razumnom roku.
Ustavna tužba podnijeta je 16. prosinca 2004. godine, a do tog dana postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno trinaest (13) godina, četiri (4) mjeseca i sedam
(7) dana, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao sedam (7) godina, jedan (1) mjesec i
četiri (4) dana.

4.2. POSTUPANJE NADLEŽNOG SUDA

Postupak se vodi pred Općinskim sudom u Šibeniku koji, iako je održao veliki
broj ročišta, nije donio presudu. U rujnu je postupak ustupljen novoosnovanom
Općinskom sudu u Tisnom, koji je održao nekoliko ročišta. Presuda nije donijeta.

4. 3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe nije pridonio duljini postupka.

4.4. SLOŽENOST PREDMETA

Ustavni sud utvrđuje da je riječ o složenom predmetu u kojemu je potrebno
utvrditi vlasnička prava na nekretninama.

OCJENA USTAVNOG SUDA

5. Ustavni sud utvrđuje da sud prvog stupnja vodi postupak neučinkovito i
odugovlači s postupkom. Iako sudovi redovno provode ročišta, postupak nije
priveden kraju na način da je o zahtjevu podnositelja meritorno odlučeno.
Duljina postupka pred sudom prvog stupnja u trajanju duljem od četrnaest godina
nikako se ne može smatrati razumnom u smislu članka 29. stavka 1. Ustava
Republike Hrvatske, bez obzira na složenost postupka. Imajući u vidu ovakvo
postupanje suda, Ustavni sud utvrđuje da je podnositelju povrijeđeno pravo na
suđenje u razumnom roku, zajamčeno člankom 29. stavkom 1. Ustava Republike
Hrvatske.
Sukladno navedenom, u smislu odredbe članka 63. Ustavnog zakona, donijeta je
odluka kao pod točkama I. i II. izreke ove odluke.
6. Na temelju odredbe članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Predsjednik Općinskog suda u Šibeniku dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.
8. Odluka o objavi (točka V. izreke) temelji se na odredbama članka 29. Ustavnog
zakona.

Broj: U-IIIA-4880/2004
Zagreb, 29. ožujka 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 47/2006-1156
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)